یۆزاوندوققوزونجو درس
فعللر (48)
فعلی باغلاما
1- آندا، هنده (یاندا- ینده):
هم تصدیق، هم ده اینکار فعللردن فعلى باغلاما دۆزهلدن بو شکیلچیلرله یارانان فعلى باغلامالار، جۆملهنین اساس فعلى باش وئرن زامان، آیرى بیر ایشین باش وئرمهسینى بیلدیریر.
بو فعلى باغلامالار زامان، حال-وضعیت، بعضا ده عئینى جۆملهده هم زامان، هم ده حال-وضعیت مضمونو ایفاده ائدیر.
بو فعلى باغلامالار ساده جۆملهده یا زامان ظرفى، یا دا حرکت طرزى ظرفلیگى اولور:
او بو سؤزۆ ائشیدنده دیک آیاغا قالخدى. او هوشا گلنده تیترهدى.
بونلار ساده جۆملهلرین هم جینس عضولرى اولا بیلرلر:
آنا بالاسینى گؤرنده، اوندان آیریلاندا آغلاییردى.
من هر گۆن تبریزه گئدنده، اورادان قاییداندا آذربایجانین گؤزلیگینى گؤرورم.
بو فعلى باغلامالار ساده گئنیش جۆملهلرده فعلى باغلاما ترکیبى یارادیر و جۆملهنین مۆرکب زامان ظرفلیکلرى اولور:
یازدا ایلدیریم شاخاندا، یاغیش یاغاندا، یئر- گؤى سسلهننده قاچیب گیزلهنردیم.
قیشدا سسسیز قار یاغاندا، هر یئر بوز باغلایاندا قوشلار یووالاریندان چیخمازلار.
بو فعلى باغلامالارین دا شخصى و زامانى اولمور و اونلار جۆملهنین اساس فعلیندن بَللهنیر:
من گئدنده کیتابى آپارارام.
سن گئدنده کیتابى آپارارسان.
او گئدنده کیتابى آپارار.
بیز گئدنده کیتابى آپاراریق.
سیز گئدنده کیتابى آپارارسیز.
اونلار گئدنده کیتابى آپارارلار.
azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab